Нұран Динара Нұранқызы

әл-Фараби атындағы Қазақ Ұлттық университеті,

Философия және саясаттану факультеті,

 әлеуметтану және әлеуметтік жұмыс кафедрасының оқытушысы

**Тұлғаның әлеуметтену процесіндегі**

**қазіргі ЖОО-ның алар орны**

Қазақстан Республикасының егеменді мемлекет болып, өз елінің ішкі және сыртқы саясатын тәуелсіз жүргізіп келе жатқанына биыл жиырма жыл да толып қалды. Тәуелсіздігінің алғашқы жылдарында «Алдымен экономика, сосын саясат» деген ұстанымды ұстанған мемлекеттің қазіргі таңдағы басты міндеттерінің бірі – бәсекеге лайықты білім сапасын көтеру болып отыр. Қазақстан Республикасының Президенті Н.Ә. Назарбаев айтқандай, біздің еліміз бен жастарымыздың басты капиталы сапалы білім болып қала береді. Сапалы білім – таусылмайтын қазына, адам өмірінің азығы. Кез келген бала дүниеге келісімен айналасын танып білуге ұмтылады. Ненің дұрыс, ненің бұрыс екендігін ажыратуға тәрбиеленеді. Адамды әлеуметтену процесіне енгізетін негізінен отбасы, бала-бақша, мектеп, кәсіптік училище, колледж, жоғарғы оқу орындары және жалпы алғанда қоғам қатынастар болып табылады.

Әлеуметтену дегеніміз – бұл адамның қоғамға, қоғамдық өмірдің әр түрлі саласына енуі және әлеуметтік іс-әрекеттің тәжірибесі мен білімін меңгеру [1, 272б.]. Әлеуметтену тұлғаға қоғам және оның құрылымы тарапынан арнайы мақсатқа бағытталған, ұйымдастырушылық және бақылаушылық ықпалын тигізу негізінде (тәрбие және білім беру жүйесі, бұқаралық ақпарат құралдары), сондай-ақ әлеуметтік қоршаған орта тарапынан стихиялы түрде жүзеге асырылады. Әр қоғамның өзіне тән әлеуметтік-мәдени, этно-мәдени, әлеуметтік-психологиялық ерекшеліктерін ескере отырып, өзіндік тәрбие және білім беру стратегиясының ерекшелігі қалыптасады [2, 84б.]. Соның ішінде әлеуметтену процесіндегі жоғарғы оқу орындарының алар орны ерекше. Жоғарғы оқу орны тікелей ғылым мен қоғам өміріне бағытталған үздіксіз және бұрыннан келе жатқан білімді жалғастырушы буын болып табылады. Ол қоғам алдында қоғамды басқару, өндірісті ұйымдастыру, мәдениетті дамыту, қалыптасқан мінез-құлық этикасын сақтау сияқты жоғарғы деңгейдегі білімді талап ететін әлеуметтік іс-әрекеттің қиын түрлерін орындай алатындай жас ұрпақты тәрбиелеуде үлкен жауапқа ие. Қазіргі әлеуметтік тарихи жағдайда жоғарғы оқу орындарының үлесіне жас өсіп келе жатқан ұрпақты қоғамға тәрбиелеп қана қоймай, сонымен қатар басқа білім буындарының қателіктері мен кеткен кемшіліктерін толықтыруға тура келеді [3, 168-169б.б.].

Білім – бұл тек жас ұрпаққа білім беріп қана қоймай, сондай-ақ ол студенттерге оқуда, еңбекте, оның оқытушымен қарым-қатынасында, құрдастарымен байланысында бірнеше жылдар бойы тікелей адамзатпен қалыптасқан тәжірибемен жеке тұлғаны қалыптастырады және дамытады. Сондықтан да жоғарғы оқу орны жауапкершілік, шыдамдылық, қамқорлық, әлеуметтік белсенділік, азаматтық позиция, еңбексүйгіштік сияқты тұлғаның жан-жақты дамуына қолайлы жағдай, қарым-қатынастар тудыратын орта болып табылады. Олардың оқу орнынан өмірдің қай қырларымен танысатыны (оқу, бос уақыт, еңбек, қарым-қатынас), қандай әлеуметтік қасиеттерді игеретіндері, негізінен мамандықтарына да тікелей байланысты болып келеді [3, 173б.].

Білім кез-келген деңгейінде екі қызметті атқарады. Бұлар: 1) білімді жеткізу; 2) әлеуметтендіру, тәрбиелеу. В.И. Добреньков және А.И. Кравченко білімінің бірнеше қызметін көрсетеді: 1) ұрпақтан ұрпаққа жалғасып келе жатқан білімді жеткізу (трансляция) және мәдениетті тарату; 2) қоғам мәдениетін жинақтау және сақтау; 3) тұлғаны әлеуметтендіру, әсіресе, жастарды және оларды қоғамға біріктіру; 4) тұлға мәртебесін анықтау; 5) әлеуметтік іріктеу (селекция), индивидуалды мобильділікті және қоғамның әлеуметтік құрылымының өзгеруі мен ұдайы өндірісін қамтамасыз ететін қоғам мүшелерін, әсіресе, жастарды дифференциациялау; 6) жастардың кәсіби бағдары мен кәсіби іріктеуін қамтамасыз ету; 7) алдағы үздіксіз білім үшін білім базасын қалыптастыру; 8) социомәдени жаңалықтар, жаңа идеялар мен теорияларды, жаңалықтар мен өнертабысты өңдеу және қалыптастыру; 9) әлеуметтік бақылау. Барлық оқу орындары негізінен екі процесті жүзеге асырады – бұл оқу мен тәрбие. Бұл оқу орындарының негізгі қызметі болып табылады [1, 247б.]. Сондай-ақ, ЖОО-ның басты мақсаты - қоғамның үздіксіз дамуын қамтамасыз ететін сапалы маман иесін дайындау.

Қазіргі таңдағы жоғарғы білімді жетілдірудің негізгі бағыттарының бірі – тұлғаның тиімді кәсіби сапасы мен тиімді кәсіби іс-әрекетін қамтамасыз ететін студенттердің танымдық және шығармашылық қабілеттерін дамыту, тұлғаның еріктік және кәсіби қасиеттерін тәрбиелеу болып табылады. Жоғарғы білім мазмұны барлық ұлттық-мәдени және ғылыми байлықтарды меңгеруді игере отырып, адам құқығы мен мүдде қажеттіліктеріне назар аудару, жалпы адамдық құндылық басымдылықты алға қоюды қамтиды.

Білім мен мәдениеттің жоғарғы деңгейі қоғамның рухани-адамгершіліктік деңгейін көтеретін өзекті мәселелерді рационалды шешуге ықпал етеді. Тұлғаның толенранттылығын қалыптастыруда оқу орындарының маңыздылығы жоғары. Тұлғаны интеллектуалды, этикалық, эстетикалық дамыту бойынша тікелей мақсатқа бағыттап жүргізсе, тұлғаның толеранттылығын қалыптастыру тиімді болады [4, 197].

Студенттердің әлеуметтену процесінде әлеуметтік-психологиялық феноменнің де алар орны ерекше. Әрбір студент ЖОО-на түсе салысымен-ақ іс-әрекеттің жаңа жағдайындағы жаңа әлеуметтік рөл мен бейімделу кезінде бірнеше мәселелер қатарына тап болады. Студенттер жаңа ортаға бейімделумен қатар, үлкен қоғамдық өмірге ену процесін бастайды. Студент жастардың оқу процесінде әлеуметтенуіне әлеуметтік-экономикалық (студенттің және оның отбасысының материалдық-қаржылық жағдайы), саяси (мемлекет саясатының азаматтарына тікелей әсері), адамгершіліктік және мәдени факторлар да тікелей әсер етеді. Сондай-ақ, студенттердің бейімделу процесі сыртқы факторлардан басқа студенттердің өзіндік жеке индивидуалдық, яғни мінез-құлқы, тәрбиесіне де байланысты. Қоғамдық өмірдегі жағдайларды қабылдау, баға беру, қорытынды жасау сияқты құбылыстарды басынан кешіреді. Осының негізінде құндылықтық қоғамдық сана қалыптасады. Жастардың қоғамдық санасының фундаменті болып әлеуметтік құндылықтар, яғни жалпы қалыптасқан мақсаттар мен мінез-құлық нормалары табылады. Студенттік құндылықтық бағыттар жаңа білім, әлеуметтік-психологиялық тәжірибені меңгеру барысындағы, сондай-ақ тұлғаның іс-әрекетіндегі мақсаты, мүддесі, сенімі, айналасындағылармен қарым-қатынасы негізіндегі әлеуметтік процесте қалыптасады. Дәл осы жеке тәжірибе негізінде студент әлеуметтік орта жағдайына адекватты немесе адекватсыз болып қалыптасады. Тікелей студенттік топтағы әлеуметтік-психологиялық климат, оның топтағы орны, қоғамның білім және мәдени жетістіктеріне қол жеткізу мүмкіндігі, діни сенімі де әсер етеді. Сондай-ақ болашақ маманның тұлға болып қалыптасуына оның университет қабырғасынан тыс бос уақытында өзін жекелей дамытуға бағыттауы да тікелей байланысты. Көптеген студенттер қазіргі таңда қоғам сұранысына байланысты ағылшын, қытай, түрік, корей, араб және т.б. тілдерді меңгеруге тырысады. Сондай-ақ әр түрлі спорт түрлерімен айналысады. Бұл да тікелей жастардың құндылығымен түсіндіріледі.

 Студенттердің әлеуметтік потенциалы – бұл тек қана білім емес, сонымен қатар денсаулық, өзін-өзі сезінуі, студенттің өзін-өзі тұлғалық жан-жақты дамытуы. Олардың биологиялық және әлеуметтік жетілуі, үйлесімді қоғаммен дамуы, әлеуметтік қорғалуы – бұлардың бәрі педагог және дәрігерлердің, ЖОО-ы мен әлеуметтік қызметтердің, спорт және мәдениет мекемелерінің, отбасы, болашақ жұмыс берушілердің еншісіне тиесілі.

Сондай-ақ, студенттердің әлеуметтену процесіндегі оқытушылардың рөлін айтпай кету мүмкін емес. Оқытушы студентті елінің патриоты, азаматы болуға тәрбиелейді. Дұрыс бағытты, идеологияны қалыптастырады. Болашақ маманның тұлға болып қалыптасуынада бағыт-бағдар беруші негізгі субъект болып табылады. ЖОО-ның сапасы оның профессорлық-оқытушылық құрамымен де тікелей байланысты. Оқытушылар қаншалықты білікті болса, студенттердің де білікті болашақ маман иесі ретінде қалыптасуларына көп мүмкіндіктер бар. Сондай-ақ әрбір академиялық топтардағы қазіргі эдвайзерлердің де ролі маңызды. Эдвайзер тек оқу процесін қадағалап қана қоймай, сонымен қатар оқу процесінде туындағын әр түрлі қиындықтарды шешеді. Эдвайзер әрбір студент өзін көрсете алатындай мәдени-бұқаралық және білім беру іс-шараларын ұйымдастырады.

П. Сорокин білім беру жүйесі тұлғаны әлеуметтендіру, білім берумен ғана қамтамасыз етіп қоймай, сонымен қатар қабілетті және дарынды балалардың әлеуметтік иерархияның жоғарғы баспалдағына шығуға жағдай жасайтындығын айтады [4, 195].

Қазақстан Республикасы 2010 жылдың 16 наурызынан бастап Болон процесінің толықтай мүшесі болып табылады. Қазақстандағы білім беру реформаларының жалпы мақсаты білім беру жүйесіндегі жаңа әлеуметтік-экономикалық жағдайлар мен уақыт талаптарына бейімделу болып отыр. Сондай-ақ қоғамның дамуындағы бәсекеге лайықты, соның ішінде жоғарғы технологиялық кәсіпорындарды меңгеру, маркетинг және менеджмент аумағында, ғылым мен мәдениет, қызмет көрсету салалары бойынша жоғарғы білімді мамандарды дайындау.

Қазіргі Қазақстан Республикасының жоғарғы білім беру саласындағы басты міндеттері болып мыналар табылады:

1. Халықаралық стандарттарға сәйкес білім беру сапасын қамтамасыз ету;
2. Бәсекеге лайықты мамандарды дайындау;
3. Білім берудің ұлттық және халықаралық мойындалған үлгісін интеграциялау негізінде білім беру жүйесінің инновациялығын қамтамасыз ету;
4. Болашақтың сапалы деңгейге бағытталуын қамтамасыз ету [5].

Қазіргі кездегі Қазақстан Республикасының жоғарғы білім берудегі кредиттік оқыту жүйесінің мақсаты – студенттерге әлеуметтену процесін, білім, білік, азаматтық пен отансүйгіштік қасиеттер, дағдылар жиынтығын беріп қана қоймай, сонымен қатар, өз бетінше ғылыми ізденушілікке бағыттау болып табылады. Кредиттік оқыту жүйесіндегі «Студенттің өзіндік жұмысы» және «Студенттің оқытушымен өзіндік жұмысы» сияқты оқыту формаларының да студенттердің өзін-өзі дамытуымен, ізденушілік қабілеттерін арттыруда алар орны ерекше. Қазіргі жоғарғы оқу орындарындағы бірізді білім беру процесі студенттердің өзін-өзі өзектендіруге, өзін-өзі жетілдіріп отыруға қабілетті шығармашыл тұлғаны қалыптастыруға бағытталған. ЖОО-ның тұлғаның әлеуметтену процесіндегі атқаратын басты рөлдерінің бірі – студент жастардың қоғам дамуына талдау жасай алуға тәрбиелеу болып табылады.

**Пайдаланылған әдебиеттер:**

1. Биекенов К.У., Биекенова С.К., Кенжакимова Г.А. Социология: учебник для студентов гуманитарных факультетов вузов. – Алматы: Lem, 2010. –380с.

2. Пузиков М.Ф., Кудро Н.М., Мухамбетова К.А. Личность в условиях социальных перемен. – Астана, 2002. -240с.

3. Мамыканова Б.К. Стратегия индустриально-инновационного развития Республики Казахстан и новое содержание образования//Материалы международного теоретико-методологического семинара «Основные приоритеты продвижения Казахстана в числе наиболее конкурентоспособных государств».- Актобе, 2006. – 380с.

4. Абдикерова Г.О. Социализация современной личности. – Алматы: Қазақ университеті, 2005. – 281с.

5. [www.tempuskaz.kzfilesreform](http://www.tempuskaz.kzfilesreform)

**Резюме**

В статье рассматривается роль современных ВУЗов в процессе социализации личности. Социализация в период обучения в вузе играет важнейшую роль в развитии каждой личности. ВУЗ - это структура, организующая специфическую среду профессионального самоопределения студенчества. Она несет основную ответственность перед обществом за то, чтобы молодое поколение могло выполнять сложные виды социальной деятельности, требующие высокого уровня образования – управление обществом, организация производства, развитие культуры, утверждение передовых норм и моделей поведения.